Source: https://bihorstiri.ro/victorie-importanta-pentru-baschetbalistii-de-la-csm-csu-oradea-in-fata-oltenilor/
Timestamp: 2019-03-23 05:09:29+00:00

Document:
BihorStiri.ro Victorie importantă pentru baschetbaliştii de la CSM CSU Oradea, în faţa oltenilor - BihorStiri.ro
Victorie importantă pentru baschetbaliştii de la CSM CSU Oradea, în faţa oltenilor
mart. 08, 2019 Pop Florin Actualitate, Baschet, Sport, Uncategorized 0 158 vizualizari
CSM CSU Oradea a învins SCM Universitatea Craiova, cu scorul de 83-79, în meciul de deschidere al etapei a 6-a din Grupa Roșie a Ligii Naționale de baschet masculin. Meciul, care a avut loc vineri la Arena Antonio Alexe, a cuprins o desprindere în primul sfert a gazdelor, respectiv o revenire în secvența a II-a din partea oaspeților, pentru ca repriza secundă să se deruleze sub semnul echilibrului.
Oradea a început cu Watson, Richard, Nicolescu, Zekovic și Valeika. CSM-ul a deschis foarte bine jocul, instalându-se la conducere încă de la primul coș. În pofida impreciziei de la semicerc și a lipsei de inspirație la linia de pedeapsă, formația orădeană s-a desprins la 15 puncte până la prima pauză. Arturas Valeika a ieșit la rampă la finalizare pe fondul unui joc combinativ inspirat. Scorul după zece minute de joc era de 25-10.
Lucrurile s-au schimbat radical în sfertul al 2-lea. Oradea a intrat repede în penalizare, iar ofensiva a fost lipsită de inspirație la creație. De aici au rezultat multe acțiuni finalizate grăbit ori fără eliberarea unui om. Craiova a jucat mult mai bine, recunoscând de multe ori ce urma să joace adversarul. Oltenii au preluat conducerea spre finalul reprizei, însă Giordan Watson a transformat de pe semicerc pentru a readuce Oradea în avantaj, scor 36-34.
Repriza secundă a fost echilibrată în întregime. Cele două echipe și-au împărțit momentele de superioritate pe tabela de marcaj în cel de-al 3-lea sfert. De asemenea, s-a consemnat patru situații de egalitate pe tabela de marcaj. Niciuna dintre echipe nu a reușit să se desprindă la mai mult de două posesii pe tabela de marcaj, scorul cu zece minute înainte de final fiind de 59-57.
Situația a fost asemănătoare în sfertul decisiv cu mențiunea că Oradea a fost aproape în permanență la conducere. Goran Gajovic a completat un parțial de 9-2 în favoarea Craiovei prin care oaspeții au trecut pentru scurt timp la conducere, scor 75-74. Replica a venit de la Giordan Watson și Kris Richard. Gajovic a ieșit cu cinci greșeli personale, iar Muhamed Pasalic a închis tabela de marcaj de la linia de pedeapsă.
Giordan Watson a totalizat 16 puncte, 5 pase decisive, 4 recuperări, Dragan Zekovic a adăugat 14 puncte, 4 recuperări, 4 pase decisive, Arturas Valeika și Kris Richard au avut câte 13 puncte fiecare, iar Nikola Markovic a încheiat cu 12 puncte pentru învingători. De cealaltă parte, Porter Troupe a reușit 17 puncte, 4 recuperări, 4 pase decisive, Vlad Koreniuk a adăugat 16 puncte, iar Goran Gajovic a încheiat cu 13 puncte, 5 recuperări pentru Craiova.
În urma acestui rezultat, CSM CSU Oradea are 12-8 la general și se menține pe locul 3 în Liga Națională.
Următorul meci al CSM CSU Oradea este programat miercuri, ora 20:00, în compania Stelei București. Meciul face parte din prima manșă a sferturilor de finală ale Cupei României.
arena antonio alexe, baschet, csm csu oradea, liga nationala, scm u craiova
Poloiştii de la CSM Oradea au câştigat clar la Tg. Mureş A plătit impozitul online şi a câştigat o zi de distracţie la Aquapark Nymphaea

References: CSM 
 CSM 

CSM 
 CSM 
 CSM 
 csm 
 CSM